മമ്മൂട്ടി ആരാധകർ ഏറെക്കാലമായി കാത്തിരിക്കുന്ന തമിഴ് ചിത്രം ' പേരൻപി ' ന്റെ ഒഫിഷ്യൽ ട്രെയ്ലർ പുറത്തെത്തി . മമ്മൂട്ടിയുടെ മികച്ച അഭിനയമുഹൂർത്തങ്ങളുള്ള രണ്ട് മിനിറ്റ് ദൈർഘ്യമുള്ള വീഡിയോയാണ് പുറത്തെത്തിയിരിക്കുന്നത് . ചെന്നൈയിൽ നടന്ന വികടൻ സിനി അവാർഡ്സ് വേദിയിൽ മമ്മൂട്ടിയാണ് ട്രെയ്ലർ പുറത്തിറക്കിയത് . സ്പാസ്റ്റിക് പരാലിസിസ് ബാധിച്ച പെൺകുട്ടിയുടെ അച്ഛനാണ് ചിത്രത്തിൽ മമ്മൂട്ടിയുടെ കഥാപാത്രം . അമുദൻ എന്ന കഥാപാത്രം ഒരു ഓൺലൈൻ ടാക്സി ഡ്രൈവറാണ് . മമ്മൂട്ടി കഥാപാത്രത്തിന്റെ മകളായി സാധനയാണ് എത്തുന്നത് . കട്രത് തമിഴും തങ്കമീൻകളും തരമണിയുമൊക്കെ ഒരുക്കിയ റാമാണ് ചിത്രത്തിന്റെ സംവിധാനം . റോട്ടർഡാം ഫിലിം ഫെസ്റ്റിവലിൽ വേൾഡ് പ്രീമിയർ നടന്ന സിനിമയുടെ ഇന്ത്യൻ പ്രീമിയർ ഗോവ ചലച്ചിത്രമേളയിലായിരുന്നു . രണ്ട് വേദികളിലും വലിയ സ്വീകാര്യത ലഭിച്ച ചിത്രം അടുത്ത മാസം തീയേറ്ററുകളിലെത്തും .